दिवचलः दिवचल पालिका मंडळाच्या मार्केट इमारतीच्या पाख्याक व्हडा प्रमाणात गळटी लागल्ल्यान थंय भाजी आनी फळां विकपी विक्रत्यांक त्रास सोसचो पडटा. सगळे कडेन उदक गळपाक लागल्ल्यान गिरायक मार्केटांत येना. भिजल्ली भाजी आनी फळां घेवपाक ते तयार आसनात अशें रेड्डी ह्या विक्रेत्यान सांगले.
 दर वर्सा पावसांत ह्या मार्केटाक गळटी लागता मात हे फावट ती चड लागल्या. ताका लागून पावस पडपाक लागतगीर विक्रेत्यांक आपलें सामन धापून दवोरचें पडटा. मार्केटांत आशिल्ल्यो त्रुटी पयस करची अशी वेपारी आनी गिरायकांची मागणी आसा. हे संबंदी नगराध्यक्ष कुंदन फळारी हाचे कडेन संपर्क सादलो तेन्ना पाख्याक गळटी लागल्या हें तांणे मानून घेतलें. मार्केटाचे दुरुस्ती विशीं उपाय येजवण करतले. मार्केटांत सगळे कडेन उदक जाता आनी वेपारी आनी गिरायकाक ताचो त्रास जाता हाची पालिका मंडळाक कल्पना आसा अशें ताणे सांगलें.
 मार्केटा कडल्या रस्त्या कुशीक बसून भाजी विकतल्यांक लागून पालिकेच्या वाहनांक आडमेळे येवचे न्हय हे खातीर तांकां गणपती उत्सव जाता ते शेडीत तात्पुरती सुवात दिल्या. बाजरांत पार्किंक वेवस्था करून येरादारी वेवस्थेंस सुदारणा करतले अशें फळारीन सांगलें. मजगतीं, मार्केटांत पार्किंगा खातीर आडमेळे हाडपी भेळपुरी गाडो पालिका मुख्याधिकाऱ्यान निमाणे दुसरे कडेन व्हरपाक लायलो. ह्या गाड्या विशीं लोकांनी कागाळ्यो केल्ल्यो.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 